Aber öppis hani etz gad glich nuch nachezträge zur Gschicht vu dä Gmeindsfusiuune. I dr Sonderbiilag, wo em zweite Jäner i der «Südoschtschwiiz» dadrzue chuu isch, hätts nämmli gheisse, Elm heig anä Vierenüünzgi as erschti Gmeind dr Tagme mit dr Ortsgmeind verschmulze. Uf daas abe hani dä aber vu Elm useme grosse Huus (aber nüd usem  Grosshuus) Poscht überchuu: Elm heig dr Tagme schu zwänzg Jahr früener, nämmli anä Vieresibezgi, mit der Ortsgmeind zämetue, und zwar uusglöst dur di duezmaalig Gsamtmelioraziuu. Ich söl doch so guet sii, und daas bi Glägeheit nuch korigiere, nüd as dä öppis Lätzes i dä gschichtliche Underlage schtuu pliibi.